Si no ischis ancora it’est amore

Si no ischis ancora it'est amore
pro chi non sias isperimentada,
attende a sos consizos chi ti dada
s'amante tou, si nde ses gustosa;
pro calchi limba male velenosa
non ti fides de zente naradora
ca su disizu insoro est a dogn'hora
ponner in coro amabile rancore.

Ponner in coro amabiles suspettos,
odios e malignas imposturas;
faghent sas caras de milli figuras
pro esser regelosos sos affettos,
cherfèndende tirare sos secretos
dai su coro de chie est amada.

Cherfèndende tirare su sentidu
dai chie est constante in su carignu
nde formant inter ipsos un'impignu
pro chi siat in breve divididu,
a tales chi si ponzat in olvidu
cudd'amore ch'est tantu disizada.

Cudd'amore ch'est tantu giutu in coro.
professadu cun tota voluntade,
l'impidint issos cun malignidade
de jomper a s'intentu a gustu insoro;
pro chi ti bramo e t’istimo e t’adoro
anda cun cussos tales regulada.

Anda cun cussos tales a retentu
chi su narrer insoro ti malignat,
tene presente a chie ti carignat,
non declares su ch’has in pensamentu:
custu t'avverto e ti ponzo in assentu,
coro, si cheres esser istimada.

Coro, si cheres esser giuta in mente
attende a su chi naro, dea mia,
non ti fides de chie in belosia
giughet a tie, sole risplendente,
faghe tue che sabia e prudente
chi non t'olvido, prenda delicada.

Non m'olvido de te, ricca diosa,
bastat ch'attend'a sos consizos mios;
pro cantu nois demus esser bios
ti dep'amare, columba amorosa,
su chi t'avverto est, incarnada rosa,
de viver dai cussos separada.

De viver dai cussos sempr'attesu,
chi non lis dias mai ite pensare
ca sunu limbas ch’in su murmurare
iscuru a chie si ponet in mesu!
Si in su chi t'avvert'eo so intesu
ogn'istante des esser adorada.

Finis, attende a cantu t'hapo nadu
ch'est utile pro te si t'approfettas,
però si tue in su fogu ti ettas
non sia deo unu 'e s'inculpadu,
già t'hapo su bastante preigadu
non nerzas chi pro me ti ses brujada.

Attend'ad sos consizos chi ti dada.